ESSO จับมือ “อพวช.” มอบส่วนลดพิพิธภัณฑ์สมาชิก “เอสโซ่ สไมล์ส”
“เอสโซ่” ร่วมกับ “อพวช.” มอบส่วนลดพิเศษค่าเข้าชมพิพิธภัณฑ์ ให้กับสมาชิก “เอสโซ่ สไมล์ส”
“เอสโซ่” ร่วมกับ “อพวช.” มอบส่วนลดพิเศษค่าเข้าชมพิพิธภัณฑ์ ให้กับสมาชิก “เอสโซ่ สไมล์ส”
3 ส.ค. 2565

บริษัท เอสโซ่ (ประเทศไทย) จำกัด (มหาชน) หรือ ESSO ร่วมกับ องค์การพิพิธภัณฑ์วิทยาศาสตร์แห่งชาติ (อพวช.) จัดโปรโมชันให้ส่วนลด 100 บาท สำหรับสมาชิกเอสโซ่ สไมล์ส เมื่อแสดงบัตรเอสโซ่ สไมล์ส หรือแสดงหมายเลขบัตรฯ จากไลน์ Esso Smiles Connect (เอสโซ่ สไมล์ส คอนเนค) เมื่อซื้อบัตรเข้าชมพิพิธภัณฑ์ต่าง ๆ ขององค์การพิพิธภัณฑ์วิทยาศาสตร์แห่งชาติ ต.คลองห้า อ.คลองหลวง จ.ปทุมธานี
ประกอบไปด้วย พิพิธภัณฑ์วิทยาศาสตร์ พิพิธภัณฑ์ธรรมชาติวิทยา พิพิธภัณฑ์เทคโนโลยีสารสนเทศ และพิพิธภัณฑ์พระรามเก้า โดยโปรโมชันเริ่มตั้งแต่วันที่ 1 มิ.ย.65 ถึงวันที่ 16 ม.ค.66 จำนวน 5,000 สิทธิ์
นางสาวสิรินทรา กาญจนคูหา ผู้จัดการการพัฒนาตลาด บริษัท ESSO กล่าวว่า เอสโซ่มีความร่วมมือที่ดีกับองค์การพิพิธภัณฑ์วิทยาศาสตร์แห่งชาติ (อพวช.) มาโดยตลอด ทั้งการสนับสนุนกิจกรรมภาพยนตร์วิทยาศาสตร์ทางดาราศาสตร์ ซึ่งเป็นการเรียนรู้ภายใต้รูปแบบของโดมโรงภาพยนตร์วิทยาศาสตร์ (NSM science dome) และการสนับสนุนบทความ Science in Movie ในนิตยสาร NSM science magazine
ล่าสุด เมื่อสถานการณ์โควิดได้คลี่คลาย เพื่อเป็นการส่งเสริมการท่องเที่ยวเชิงการเรียนรู้และต้อนรับเปิดเทอมของนักเรียน นักศึกษา รวมทั้งส่งเสริมกิจกรรมสถาบันครอบครัว เอสโซ่ และ อพวช. ขอมอบสิทธิพิเศษ ในการเข้าชมพิพิธภัณฑ์ของ อพวช. เพื่อขอบคุณสมาชิกเอสโซ่ สไมล์ส
“ทั้งนี้ ผู้ที่สนใจสามารถสมัครบัตรเอสโซ่ สไมล์ส ได้ที่สถานีบริการเอสโซ่ทั่วประเทศโดยไม่มีค่าใช้จ่ายใด ๆ อีกทั้งยังได้รับสิทธิประโยชน์มากมาย” นางสาวสิรินทรา กล่าว
ผศ.ดร. รวิน ระวิวงศ์ ผู้อำนวยการองค์การพิพิธภัณฑ์วิทยาศาสตร์แห่งชาติ กล่าวว่า องค์การพิพิธภัณฑ์วิทยาศาสตร์แห่งชาติ เป็นแหล่งท่องเที่ยวที่สำคัญของจังหวัดปทุมธานี และเป็นแหล่งเรียนรู้ ที่สร้างแรงบันดาลใจในด้านวิทยาศาสตร์สู่สังคมไทย การผนึกกำลังกันระหว่าง อพวช. และบริษัท เอสโซ่ฯ ภายใต้โปรแกรมเอสโซ่ สไมล์ส ไดร์เวอร์ รีวอร์ดส์ เพื่อมอบส่วนลดค่าเข้าชมมูลค่า 100 บาท ให้กับสมาชิกเอสโซ่ สไมล์ส สำหรับการเข้าชมพิพิธภัณฑ์ทั้ง 4 แห่งของ อพวช.
ได้แก่ พิพิธภัณฑ์วิทยาศาสตร์  พิพิธภัณฑ์ธรรมชาติวิทยา พิพิธภัณฑ์เทคโนโลยีสารสนเทศ และพิพิธภัณฑ์พระรามเก้า ณ อพวช. ต. คลองห้า อ. คลองหลวง จ. ปทุมธานี นั้น  อพวช. เชื่อมั่นว่า โปรแกรมดังกล่าวจะมีส่วนช่วยส่งเสริมและกระตุ้นให้เยาวชนและประชาชนเข้าถึงการเรียนรู้วิทยาศาสตร์ได้อย่างสนุกสนาน รวมทั้งร่วมผลักดันให้แหล่งท่องเที่ยว ด้านวิทยาศาสตร์เป็นที่รู้จักในกลุ่มนักท่องเที่ยวและกลุ่มคนรุ่นใหม่มากยิ่งขึ้น